渊明归来图
尚野 (Yuan)
羲皇上人乡里儿，田园将芜非所思。楚声虽托绝怨怼，高情千古归来辞。归来忽复河山移，忠愤意切语益微。白云遥遥望不极，东篱旧菊西山薇。夷齐奚疑怨耶非，况乃貌此遗世姿。文行圭璧照方册，飘然髣髴空同时。子云拟圣诸儒讥，法言美新吾谁欺。考亭夫子春秋笔，昭然晋室日星垂。